﻿ CARCINOMUL HEPATOCELULAR Epidemiologie şi etiologie Carcinomul hepatocelular este una din cele mai obişnuite tumori în lume El este deosebit de frecvent în regiuni din Asia şi Africa subsahariană, unde incidenţa anuală este de până la 500 de cazuri la 100000 de locuitori În Statele Unite şi Europa de vest este mult mai rar, fiind răspunzător de numai 1-2% din tumorile maligne la autopsie Carcinomul hepatocelular este de până la patru ori mai frecvent la bărbaţi decât la femei şi apare, de obicei, într-un ficat cirotic Incidenţa atinge un vârf în decadele a cincea, a şasea de viaţă în ţările vestice, dar cu una-două decade mai devreme în regiuni cu prevalenţă înaltă a carcinomului hepatic din Asia şi Africa Motivul principal al incidenţei ridicate a carcinomului hepatocelular în zone din Asia şi Africa este frecvenţa infecţiei cronice cu virusul hepatitei B (VHB) şi virusul hepatitei C (VHC) Aceste infecţii cronice duc frecvent la ciroză, care ea însăşi este un factor important de risc pentru carcinomul hepatocelular (riscul de cancer hepatic într-un ficat cirotic este de 3% pe an); 60-90% din aceste tumori apar la pacienţii cu ciroză macronodulară Rolul VHB ca factor etiologic a fost demonstrat destul de convingător Studiile din regiunile Asiei, unde carcinomul hepatocelular şi infecţia cu VHB sunt prevalente, au arătat că incidenţa în timp a acestui cancer este de aproximativ 100 de ori mai mare la indivizii cu dovezi ale infecţiei cu VHB decât la cei neinfectaţi În China, riscul de a dezvolta carcinom hepatocelular în cursul vieţii la pacienţii cu hepatită B cronică se apropie de 40% La pacienţii cu infecţie VHB şi carcinom hepatocelular, ADN-ul VHB poate fi integrat în ADN-ul genomic al gazdei, atât în celulele tumorale, cât şi în hepatocitele adiacente neimplicate În plus, pot exista modificări ale expresiei genelor, prin rearanjamente cromozomiale, mutaţii inserţionale sau prin activitatea transactivatorie transcripţională a regiunilor X şi pre-S2 ale genomului VHB Aceste alterări apar, probabil, în timpul proceselor de lezare şi reparare celulară hepatică De la descoperirea virusului hepatitei C ca agent responsabil pentru majoritatea cazurilor de hepatită non-A, non-B, din ce în ce mai multe dovezi au implicat VHC în apariţia carcinomului hepatocelular La unii pacienţi, poate fi demonstrată prezenţa atât a VHB, cât şi a VHC, dar evoluţia clinică a malignităţii hepatice la aceşti pacienţi nu pare să difere de cea în care e implicat un singur virus În zonele cu prevalenţă înaltă există o deosebire, în ceea ce priveşte momentul debutului, între carcinomul hepatocelular asociat cu infecţia VHB şi cel asociat cu infecţia HVC În Asia, VHB este dobândit la naştere prin transmitere perinatală, în timp ce infecţia cu VHC este dobândită în principal la maturitate, prin transfuzii de sânge În mod corespunzător, carcinomul hepatic apare cu 10-20 de ani mai devreme la cei care au hepatită B toată viaţa decât la persoanele cu hepatită C dobândită la maturitate Analizele retrospective indică faptul că apariţia carcinomului hepatocelular este situată în timp la aproximativ 30 de ani de la infecţia cu VHC şi aproape exclusiv la pacienţii cu ciroză Orice agent sau factor care contribuie la leziuni cronice, uşoare ale celulelor hepatice şi la mitoze, face ADN-ul hepatocitar mai susceptibil la alterări genetice Astfel, aşa cum s-a arătat mai sus, boala hepatică cronică de orice tip este un factor de risc şi predispune la dezvoltarea carcinomului celulelor hepatice Aceste afecţiuni includ boala hepatică alcoolică, deficienţa de α1-antitripsină, hemocromatoza şi tirozinemia În Africa şi China de sud, B1 aflatoxina este un risc important pentru sănătatea publică Această micotoxină pare să inducă o mutaţie foarte specifică în codonul 249 din gena de supresie tumorală Pierderea, inactivarea sau mutaţia genei p53 au fost implicate în tumorogeneză şi este una dintre cele mai obişnuite alterări genetice prezente în cancerele umane Astfel, VHB şi aflatoxina B1 au fost implicate în patogeneza carcinomului hepatocelular în regiuni din Africa şi sudul Chinei, unde ambii agenţi sunt prevalenţi În ceea ce priveşte predominanţa masculină a cancerului hepatic, factorii hormonali pot să joace şi ei un rol Tumorile hepatocelulare pot apărea după administrarea îndelungată a steroizilor androgeni, după expunerea la dioxid de toriu sau clorură de vinil şi, posibil, după expunerea la estrogeni, sub formă de contraceptive orale Semne clinice şi de laborator Cancerele ficatului pot scăpa iniţial recunoaşterii clinice, deoarece ele apar deseori la pacienţi cu ciroză, iar semnele şi simptomele pot sugera progresia bolii de bază Cele mai frecvente semne la prezentare sunt durerile abdominale, cu detectarea unei mase abdominale în cadranul drept superior Poate exista o frecătură sau un suflu deasupra ficatului Ascita hemoragică apare la aproximativ 20% din cazuri Icterul este rar, cu excepţia cazului în care există o deteriorare semnificativă a funcţiilor ficatului sau o obstrucţie mecanică a ductului biliar Creşterile serice ale fosfatazei alcaline şi alfa fetoproteinei (AFP) sunt obişnuite (vezi mai jos) Un tip anormal de protrombină, des-γ-carboxiprotrombina, este detectabil şi, în general, se corelează cu creşterile de AFP Un mic procent din pacienţii cu carcinom hepatocelular au semne de sindrom paraneoplazic; eritrocitoza poate fi rezultatul activităţii eritropoetin-like a tumorii; hipercalcemia poate rezulta dintr-o secreţie a unui hormon paratiroid-like Alte manifestări pot include hipercolesterolemia, hipoglicemia, porfiria dobândită, disfibrinogenemia şi criofibrinogenemia Procedurile imagistice folosite pentru a detecta tumorile hepatice includ echografia, TC, RMN, angiografia arterei hepatice şi scintigrafia cu techneţiu 99 m Echografia este folosită frecvent în screeningul populaţiilor cu risc mare şi ar trebui să fie prima procedură dacă se suspectează carcinomul hepatocelular; este mai ieftină decât tomografia, este relativ sensibilă şi poate detecta majoritatea tumorilor mai mari de 3 cm Totuşi, RMN-ul este folosit cu o frecvenţă din ce în ce mai mare Nivele de AFP mai mari de 500 μg/L sunt găsite la aproximativ 70-80% din pacienţii cu carcinom hepatocelular Nivele mai mici pot fi găsite la pacienţi cu hepatită acută sau cronică Prezenţa şi persistenŢa nivelelor serice mari de AFP (peste 500-1000 μg/L) la un adult cu boală hepatică şi fără o tumoare gastrointestinală evidentă sugerează carcinomul hepatocelular Un nivel în creştere sugerează progresia tumorii sau recurenţa după rezecţie hepatică sau modalităţi terapeutice, precum chimioterapia sau chimioembolizarea Biopsia hepatică percutană poate fi diagnostică dacă fragmentul se recoltează dintr-o zonă localizată prin echografie sau TC Deoarece aceste tumori tind să fie vascularizate, biopsia percutană trebuie făcută cu precauţie Examenul citologic al lichidului de ascită este invariabil negativ pentru celulele tumorale Ocazional, pot fi folosite laparoscopia sau minilaparotomia, pentru a permite biopsia hepatică cu vizualizare directă Această abordare are avantajul suplimentar că identifică uneori pacienţii care au o tumoră localizată, rezecabilă, ce se pretează la hepatectomie parţială TRATAMENT Evoluţia bolii evidente clinic este rapidă; dacă nu sunt trataţi, majoritatea pacienţilor mor în 3-6 luni de la diagnostic Când carcinomul hepatocelular este detectat foarte timpuriu prin screening seriat cu AFP şi echografii, este posibilă supravieţuirea de 1-2 ani, precum şi rezecţia În anumite cazuri selecţionate, terapia poate prelungi durata de viaţă Rezecţia chirurgicală oferă singura şansă de vindecare; oricum, puţini pacienţi au o tumoră rezecabilă în momentul prezentării, datorită cirozei ca boală de bază, implicării ambilor lobi hepatici sau metastazelor la distanţă (localizările frecvente sunt plămânul, creierul, oasele şi glandele suprarenale), iar supravieţuirea la 5 ani este mică Pentru pacienţii cu risc mare de a face carcinom hepatocelular, cum sunt pacienţii pozitivi pentru antigenul de suprafaţă al hepatitei B (HBs Ag) şi pacienţii cu ciroze (inclusiv cele determinate de hepatita cronică C), au fost iniţiate programe de screening pentru a identifica tumorile mici, atunci când sunt încă rezecabile Deoarece 20-30% din pacienţii cu carcinom hepatocelular precoce nu au niveluri crescute de AFP circulantă, se recomandă screeningul ultrasonografic, precum şi determinarea AFP Într-un studiu din Orientul Îndepărtat, persoanele HBs Ag-pozitive, cu sau fără boală hepatică, au fost supuse unui screening seriat; a fost identificat un număr de pacienţi cu tumori mici, subclinice şi s-a făcut rezecţie chirurgicală Observaţiile de urmărire au arătat o rată de supravieţuire la 5 ani, în acest grup, de 70% şi o rată de supravieţuire la 10 ani de 50% Oricum, aceşti pacienţi asiatici erau neobişnuiţi prin aceea că ei nu aveau o boală hepatică sau aveau una minimă, iar tumorile lor aveau tendinţă de a fi unifocale sau încapsulate Observaţiile contrastează cu un studiu pe o populaţie numeroasă de pacienţi italieni cu ciroză, asociată în majoritate cazurilor cu infecţiile cronice cu VHB şi/sau HVC; screeningul la fiecare 3-12 luni a permis detectarea unei incidenţe anuale a cancerului de 3% în această cohortă, dar în majoritatea cazurilor nu s-a reuşit atingerea scopului de detectare timpurie a bolii tratabile chirurgical Transplantul hepatic poate fi considerat o opţiune terapeutică, dar recurenţa tumorii sau metastazele după transplantare i-au limitat utilitatea Alte abordări includ (1) embolizarea arterei hepatice cu chimioterapie (chimioembolizare), (2) ablaţie prin injectare percutană de alcool ghidată echografic, (3) crioablaţie ghidată echografic, (4) imunoterapie cu anticorpi monoclonali marcaţi cu agenţi citotoxici şi (5) terapie genetică cu vectori retrovirali conţinând gene ce exprimă agenţi citotoxici Prevenirea este strategia preferată Vaccinul antihepatită B poate preveni infecţia şi sechelele ei Tratamentul cu α interferon scade riscul de apariţie a cancerului hepatic la pacienţii cu ciroză şi hepatită cronică activă tip C BIBLIOGRAFIE: Harrison – Principiile medicinii interne, ediţia a XIV-a, Editura Teora, Bucureşti 